## Tema-poticaj za LIK 2015.

„Posljednja zagonetka“

*Ključne riječi: mimezis, dekonstrukcija, rekonstrukcija, optička iluzija*

„Što je posljednja zagonetka? Moć pretvaranja jedne stvari u drugu.“

*Marsilio Ficino (firentinski svećenik, filozof i mistik, 15.st.)*

Antički grčki slikar Zeuksis bio je poznat kao majstor iluzije. Iako njegova djela nisu ostala sačuvana, priča o njima nadživjela je stoljeća. Uz Zeuksisa se veže i jedna urbana legenda, nastala najvjerojatnije na umjetničkim školama u 18. i 19. stoljeću, a korištena je kao primjer vrsnoga realističnog slikarstva. Zeuksis je izazvao svog kolegu slikara Parazija na slikarski dvoboj u kojem bi se odlučilo koji je od njih dvojice bolji slikar. I zaista, Zeuksis je bio u stanju imitirati prirodu u toj mjeri, da je ptica koja je doletjela zamijenila naslikano grožđe za stvarno i počela ga kljucati. Parazijeva slika je bila prekrivena draperijom, pa kad su tražili da ju otkrije, ispostavilo se da je i sama draperija naslikana. I sam Zeuksis je priznao, da je njegovo djelo uspjelo prevariti pticu, no Parazijevo i samoga Zeuksisa.

Za razliku od životinja koje je moguće prevariti, ljudski ego provjerava stvarnost onoga što vidi, jer je u naš sud uključen i razum. No mi se ipak *prepuštamo* falsifikatu, simbolima i zamjenama; kazališnoj predstavi, igri, umjetničkom djelu. Dok su naše emocije sklone u jednom objektu vidjeti nešto drugo, razum stvara razliku između zbiljskog i metaforičkog. Zahvaljujući tome, u načelu možemo razlikovati zbilju od onoga što ona nije.

Radoznalost duha i njegova sposobnost asocijativnosti tako je stvorila sazviježđa ili crteže i skulpture u pećini; i najmanje naznake sličnosti postaju „tumačenja“ a ne „viđenje“. Prikazi zvjezdanih konstelacija ili bizona na zidu pećine ipak moraju biti „učvršćeni objašnjenjem“ pomoću dodatne likovne intervencije, da bi postali vidljivi za druge.

No predstavljanje nije replika. Jerihonska glava iz 7. tisućljeća prije n.e. nastala je od stvarne ljudske lubanje na koju su nadodani različiti anorganski materijali, poput gline i ljušture morskoga puža. Cilj joj nije imitirati ljudsku glavu, nego ju *predstaviti*; vjernost u prikazu podređena je značenju i djelovanju koje takva *glava* ima. Povijesna značenja i djelovanja ovakvih predstavljanja uvrštena su u rituale i kultove, a iz njih sustavnim oblikovanjem i u religije.

Sposobnost da nas nešto asocira ili čak neodoljivo podsjeća na nešto sasvim drugo u psihologiji se naziva „projekcija“. Mi „projiciramo“ poznate i konkretne oblike u neke sasvim druge, pogotovo ako su sami po sebi amorfni i time podatni za projekciju, poput oblaka, sjena i mrlja. O ovome je pisao Da Vinci u svom „Traktatu o slikarstvu“, kao jednu od metoda kojom bi se trebali koristiti mladi slikari da razviju svoju maštu. Giuseppe Archimboldo slika brižno posloženo voće i povrće, nežive predmete iz svakodnevne uporabe i stvara portrete; Picasso sklapa *Glavu bika* od dijelova staroga bicikla. Švicarski psihijatar Hermann Rorschach stvara svoje znamenite mrlje od tinte koje koristi kao didaktičko pomagalo pri dijagnosticiranju i analizi stanja pacijenta. Snagu pretvaranja jedne stvari u drugu, Marsilio Ficino, firentinski svećenik i filozof, naziva „Posljednjom zagonetkom“.

Ovim motivom „pretvaranja“ bavili su se brojni umjetnici kroz povijest u različitim medijima i kontekstima; čitavo razdoblje manirizma podliježe ovom principu, u likovnoj i u primijenjenoj umjetnosti; barokno iluzionističko slikarstvo otkriva prostore koji ne postoje, no ipak nas ostavljaju u čuđenju. Pejzažno slikarstvo romantizma svojim eksterijerima prikazuje više nego što se može vidjeti. M.C. Escher, Salvador Dalí, De Chirico poigravaju se s granicama ljudske percepcije i shvaćanja onoga što se vidi. Revolucionarni izum fotografije i filma iluziju dovodi na još veću razinu uvjerljivosti. *Ready-made*, kao pokret u umjetnosti, od postojećeg i nesvrstanog stvara nove oblike i svjetove. Američki umjetnik japanskoga podrijetla Kumi Yamashita, kao i u perzijskom kazalištu sjena, stvara apstraktne skulpture čiji se karakter otkriva tek u sjeni koju bacaju.

Čitava umjetnost se temelji na preobrazbi jednog pojma u drugi; pigmenti u međusobnim kombinacijama *tvore* sočno voće ili zapanjujuće živi portret, brižno oblikovan kamen gubi svoju krutost i težinu i postaje lepršava draperija barokne skulpture. Optičke iluzije intrigiraju svako oko – jednostavni oblici postaju nešto sasvim drugo i ostavljaju nas barem na trenutak u nedoumici, bilo da se radi o staroj iluziji „patka ili zec“ ili pak kompleksnim radovima suvremenog *street-arta*. Stvaranje iluzije i uživljavanje u njezinu magičnost motiv je koji se provlači kroz čitavu povijest likovne umjetnosti i neiscrpan je izvor svakog umjetničkog djelovanja.

Zadatak   
(kategorija srednjih škola-LIKOVNA UMJETNOST)

**Učenici od 1. do 4. razreda**

**A** – Natjecanje–izložba na temu–poticaj realizirano likovnim izrazom na temelju istraživačkog rada

**SAMOSTALNI RADOVI ISTRAŽIVANJA I LIKOVNOG IZRAŽAVANJA**

**Veličina rada**: likovni radovi/format mape OŠ (7. i 8. razred)

fotografija/format (standardni formati)

računalna grafika/format A4

računalna animacija i kratki filmski uradci (do 3. min.)

trodimenzionalne forme (30x30x30 cm max.)

##### Ciljevi Natjecanja–izložbe

##### 

Istraživanje učenika na temu–poticaj ,,Posljednja zagonetka“ moguća je u različitim područjima likovnog stvaralaštva: arhitekturi, skulpturi, slikarstvu... i kroz različita stilska razdoblja i pravce. Interdisciplinarnim pristupom povezuje se likovno izražavanje s područjima sociologije, etnologije, ekologije, književnosti, povijesti, filozofije... Širina istraživačkog pristupa prema umjetničkim djelima u različitim medijima i životnim okruženjima pruža učenicima mogućnost opredjeljenja za različita likovna ostvarenja i samostalno isticanje estetskih i etičkih vrijednosti. Također promiču se i poštuju različitosti među ljudima i različitosti u izražavanju te prihvaća umjetničko djelovanje kao način komunikacije i odnosa među ljudima. Jezik simbola i znakova u komunikaciji i oblikovanju područje je vrlo blisko učenicima pa ih usmjeravamo na njihovo korištenje u izražavanju.

Ovakvim istraživanjem učenici će na osnovi stečenih kompetencija izražavati svoje ideje podređujući likovni izraz konceptualnom promišljanju. Analitičko i kritičko istraživanje naravi umjetnosti i njezina shvaćanja moguće je iskazati tradicionalnim i netradicionalnim postupcima i tehnikama. U rad ulazi teorijsko istraživanje, dematerijalizacija i defetišizacija stvaralačkog rada, ironija, paradoks, upotreba tekstova koji usmjeravaju na ideju, akcije, intervencije i slično. Učenik uz rad može priložiti i tekst u formi kratke misli, citata ili obrazloženja najviše do pola kartice teksta.

**Dodatna pojašnjenja i upute**

Kod vrednovanja radova uvažavaju se stečene kompetencije učenika pojedinih razreda (1. – 4. razreda). Preporučuje se interdisciplinarni pristup, originalnost i osobnost u istraživačkom radu i kod likovnog izražavanja. Kod likovnog izraza prihvaća se tehnika koja učeniku najviše odgovara i kojom može najbolje predočiti svoja promišljanja.

Na poleđini učenik treba dostaviti tekst/kratak opis svoga rada (cca 2 do 3 rečenice).

**Vrednovanje**

– interdisciplinarni i korelacijski pristup u istraživanju i likovnom izražavanju

– istraživanje oblika komunikacije u različitim područjima likovne umjetnosti

– stvaralačko izražavanje vlastite osobnosti i svjetonazora

– uvažavanje etičkih i estetskih vrijednosti u umjetničkim ostvarenjima

– kreativnost i izražajnost u likovnom izražavanju

*Prilikom vrednovanja boduju se sljedeće komponente:*

– uočljivost interdisciplinarnog i korelacijskog pristupa u istraživanju i likovnom izražavanju i istraživanje oblika komunikacija u različitim područjima likovne umjetnosti

– stvaralačko izražavanje vlastite osobnosti i svjetonazora te uvažavanje etičkih i estetskih vrijednosti u umjetničkim ostvarenjima

– kreativnost i izražajnost u likovnom izražavanju

*Svaka komponenta može se maksimalno ocijeniti s dvadeset bodova odnosno ukupan zbroj iznosi šezdeset bodova. Likovni radovi koji imaju manje od pedeset posto bodova (manje od trideset bodova) ne mogu proći na višu razinu (županijsku ili državnu).*

**Podaci na poleđini uratka (uz kratak tekst/opis rada)**

– nadnevak

– grad, županija

– naziv škole, adresa

– ime i prezime učenika, razred

– likovni problem

– likovna tehnika

– nastavnik

– veličina uratka

– motiv/tema – poticaj

– likovna tehnika

–OIB

*Napomena*: Podatke pisane isključivo na računalu treba uložiti u kovertu (ostaviti otvorenu) i zalijepiti na poleđinu rada. Na otvorenoj koverti napisati sljedeće podatke:

1. kategorija (2A),
2. županija i
3. razred

Za vjerodostojnost navedenih podataka odgovorni su nastavnici mentori te školsko povjerenstvo Natjecanja–izložbe.