## Tema-poticaj za LIK 2015.

„Posljednja zagonetka“

*Ključne riječi: mimezis, dekonstrukcija, rekonstrukcija, optička iluzija*

„Što je posljednja zagonetka? Moć pretvaranja jedne stvari u drugu.“

*Marsilio Ficino (firentinski svećenik, filozof i mistik, 15.st.)*

Antički grčki slikar Zeuksis bio je poznat kao majstor iluzije. Iako njegova djela nisu ostala sačuvana, priča o njima nadživjela je stoljeća. Uz Zeuksisa se veže i jedna urbana legenda, nastala najvjerojatnije na umjetničkim školama u 18. i 19. stoljeću, a korištena je kao primjer vrsnoga realističnog slikarstva. Zeuksis je izazvao svog kolegu slikara Parazija na slikarski dvoboj u kojem bi se odlučilo koji je od njih dvojice bolji slikar. I zaista, Zeuksis je bio u stanju imitirati prirodu u toj mjeri, da je ptica koja je doletjela zamijenila naslikano grožđe za stvarno i počela ga kljucati. Parazijeva slika je bila prekrivena draperijom, pa kad su tražili da ju otkrije, ispostavilo se da je i sama draperija naslikana. I sam Zeuksis je priznao, da je njegovo djelo uspjelo prevariti pticu, no Parazijevo i samoga Zeuksisa.

Za razliku od životinja koje je moguće prevariti, ljudski ego provjerava stvarnost onoga što vidi, jer je u naš sud uključen i razum. No mi se ipak *prepuštamo* falsifikatu, simbolima i zamjenama; kazališnoj predstavi, igri, umjetničkom djelu. Dok su naše emocije sklone u jednom objektu vidjeti nešto drugo, razum stvara razliku između zbiljskog i metaforičkog. Zahvaljujući tome, u načelu možemo razlikovati zbilju od onoga što ona nije.

Radoznalost duha i njegova sposobnost asocijativnosti tako je stvorila sazviježđa ili crteže i skulpture u pećini; i najmanje naznake sličnosti postaju „tumačenja“ a ne „viđenje“. Prikazi zvjezdanih konstelacija ili bizona na zidu pećine ipak moraju biti „učvršćeni objašnjenjem“ pomoću dodatne likovne intervencije, da bi postali vidljivi za druge.

No predstavljanje nije replika. Jerihonska glava iz 7. tisućljeća prije n.e. nastala je od stvarne ljudske lubanje na koju su nadodani različiti anorganski materijali, poput gline i ljušture morskoga puža. Cilj joj nije imitirati ljudsku glavu, nego ju *predstaviti*; vjernost u prikazu podređena je značenju i djelovanju koje takva *glava* ima. Povijesna značenja i djelovanja ovakvih predstavljanja uvrštena su u rituale i kultove, a iz njih sustavnim oblikovanjem i u religije.

Sposobnost da nas nešto asocira ili čak neodoljivo podsjeća na nešto sasvim drugo u psihologiji se naziva „projekcija“. Mi „projiciramo“ poznate i konkretne oblike u neke sasvim druge, pogotovo ako su sami po sebi amorfni i time podatni za projekciju, poput oblaka, sjena i mrlja. O ovome je pisao Da Vinci u svom „Traktatu o slikarstvu“, kao jednu od metoda kojom bi se trebali koristiti mladi slikari da razviju svoju maštu. Giuseppe Archimboldo slika brižno posloženo voće i povrće, nežive predmete iz svakodnevne uporabe i stvara portrete; Picasso sklapa *Glavu bika* od dijelova staroga bicikla. Švicarski psihijatar Hermann Rorschach stvara svoje znamenite mrlje od tinte koje koristi kao didaktičko pomagalo pri dijagnosticiranju i analizi stanja pacijenta. Snagu pretvaranja jedne stvari u drugu, Marsilio Ficino, firentinski svećenik i filozof, naziva „Posljednjom zagonetkom“.

Ovim motivom „pretvaranja“ bavili su se brojni umjetnici kroz povijest u različitim medijima i kontekstima; čitavo razdoblje manirizma podliježe ovom principu, u likovnoj i u primijenjenoj umjetnosti; barokno iluzionističko slikarstvo otkriva prostore koji ne postoje, no ipak nas ostavljaju u čuđenju. Pejzažno slikarstvo romantizma svojim eksterijerima prikazuje više nego što se može vidjeti. M.C. Escher, Salvador Dalí, De Chirico poigravaju se s granicama ljudske percepcije i shvaćanja onoga što se vidi. Revolucionarni izum fotografije i filma iluziju dovodi na još veću razinu uvjerljivosti. *Ready-made*, kao pokret u umjetnosti, od postojećeg i nesvrstanog stvara nove oblike i svjetove. Američki umjetnik japanskoga podrijetla Kumi Yamashita, kao i u perzijskom kazalištu sjena, stvara apstraktne skulpture čiji se karakter otkriva tek u sjeni koju bacaju.

Čitava umjetnost se temelji na preobrazbi jednog pojma u drugi; pigmenti u međusobnim kombinacijama *tvore* sočno voće ili zapanjujuće živi portret, brižno oblikovan kamen gubi svoju krutost i težinu i postaje lepršava draperija barokne skulpture. Optičke iluzije intrigiraju svako oko – jednostavni oblici postaju nešto sasvim drugo i ostavljaju nas barem na trenutak u nedoumici, bilo da se radi o staroj iluziji „patka ili zec“ ili pak kompleksnim radovima suvremenog *street-arta*. Stvaranje iluzije i uživljavanje u njezinu magičnost motiv je koji se provlači kroz čitavu povijest likovne umjetnosti i neiscrpan je izvor svakog umjetničkog djelovanja.

Zadatak   
(kategorija osnovnih škola-LIKOVNA KULTURA)

**Učenici od 5. do 8. razreda**

**A** – Natjecanje–izložba likovnih uradaka na temu – poticaj

##### Ciljevi Natjecanja–izložbe

Učenici od 5. do 8. razreda osnovne škole razviti će:

- kreativnost, istraživački rad i spoznaju vizualne metamorfoze likovnog djela putem analize djela POP ART pravca u umjetnosti

- promatranje i kreativno istraživanje ideja specifičnim načinom tehnike rada u maniri stripa pop art umjetnika Roya Lichtensteina,

-uspoređivati zamisli nove tehnologije sa slikarskim eksperimentom, brišući granice između formalne podjele na figurativno i apstraktno slikarstvo,

- zanimanje za nove vizualne doživljaje i estetske vrijednosti te povećanje samosvijesti u formiranju osobnosti učenika,

-učiteljima likovne kulture Natjecanje-izložba je izvor informacija različitih ideja u skladu s potrebom promicanja paradigme znanja, likovnog izražavanja i stvaralaštva.

Nastavno područje

Plošno oblikovanje / 2D

**Zadaci za učenike**

Učenici će:

-istraživati tehniku Roya Lichenstina i individualno istražiti odnose likovno/vizualnih elemenata na brižljivo odabranim primjerima umjetničkih djela,

-kreirati figurativne i nefigurativne narativne prikaze iz svakodnevnog života, znanstvene fantastike i motive iz stripa,

-kombinirati i graditi plohama, bojom, rasterom i tekstom skladnu cjelinu prema načelu kontrasta i dominacije,

-istraživati likovno-umjetnička djela u korelaciji s nastavnim sadržajima drugih predmeta

i

-razvijati estetske vrijednosti likovnom praksom, promatranje, i analizom likovno-umjetničkog djela i životnog okruženja.

Poticaji:

# *Roy Lichenstine : Whaam ! 1963., The Violin, 1976., Interior With Mirrored Closet, 1991., Modern Painting with Clef, 1967., Stepping Out, 1978., Purist Painting With Bottles, 1975., Glass and Lemon in a Mirror, 1974., This must be the place Drowning Girl 1988., Reflections Spray II, 1988., Bauhaus stairway, 1988.,* [*Girl in Window (Study for World’s Fair Mural)*](http://whitney.org/Collection/RoyLichtenstein/2002254)*, 196.,  Still Life with Oysters, 1973., Bull I, II, II, IV, V, 1973., Self-portrait, 1976., Explosion 1965-6*

<https://www.youtube.com/watch?v=9Slg0QkE9kU>  *Roy Lichenstine, dokumentarni film*

**Vrednovanje za učenike od 5. do 8. razreda osnovne škole**

*Napomena uz vrednovanje*

*Prilikom vrednovanja boduju se sljedeće komponente:*

*–* ***divergentna produkcija*:** *neobičnost, rijetkost i originalnost u rješavanju likovnog problema,*

–***prepoznavanje i izražavanje*** ***ključnim pojmovima***: *osnovne boje (crvena, žuta i plava) s crnom i bijelom, točka, crta (različite crte), raster točaka, plošni rasteri, raster crta, crta kao dominanta, slika, kadar, strip, tekst, računalna grafika, odnos slike i teksta,*

– ***izvedba/kreativno stvaranje i izražavanje*** *likovnom tehnikom tempere ili na računalu*

*–* ***povezivanje/interdisciplinarni******i korelacijski pristup***

Treba razlikovati faze likovnog razvoja djece i psihofizičkih mogućnosti od 5. do 8. razreda.

*Svaka komponenta može se maksimalno ocijeniti s dvadeset bodova odnosno ukupan zbroj iznosi osamdeset bodova. Likovni radovi koji imaju manje od pedeset posto bodova (manje od četrdeset bodova) ne mogu proći na višu razinu (županijsku ili državnu).*

**Podaci o uratku koji se ulažu u kovertu (od 5. do 8. razreda)**

– nadnevak

– grad, županija

– naziv škole, adresa

– ime i prezime učenika, razredni odjel

– likovni problem

– likovna tehnika

– učitelj-mentor

– veličina uratka

– motiv / tema–poticaj

– likovna tehnika

– OIB

*Napomena*: Podatke pisane isključivo na računalu treba uložiti u kovertu (ostaviti otvorenu) i zalijepiti na poleđinu rada. Na otvorenoj koverti napisati sljedeće podatke:

1. kategorija (1A),
2. županija i
3. razred

Za vjerodostojnost navedenih podataka odgovorni su učitelji mentori te županijsko/međužupanijsko povjerenstvo Natjecanja–izložbe.