## Tema-poticaj za LIK 2015.

„Posljednja zagonetka“

*Ključne riječi: mimezis, dekonstrukcija, rekonstrukcija, optička iluzija*

„Što je posljednja zagonetka? Moć pretvaranja jedne stvari u drugu.“

*Marsilio Ficino (firentinski svećenik, filozof i mistik, 15.st.)*

Antički grčki slikar Zeuksis bio je poznat kao majstor iluzije. Iako njegova djela nisu ostala sačuvana, priča o njima nadživjela je stoljeća. Uz Zeuksisa se veže i jedna urbana legenda, nastala najvjerojatnije na umjetničkim školama u 18. i 19. stoljeću, a korištena je kao primjer vrsnoga realističnog slikarstva. Zeuksis je izazvao svog kolegu slikara Parazija na slikarski dvoboj u kojem bi se odlučilo koji je od njih dvojice bolji slikar. I zaista, Zeuksis je bio u stanju imitirati prirodu u toj mjeri, da je ptica koja je doletjela zamijenila naslikano grožđe za stvarno i počela ga kljucati. Parazijeva slika je bila prekrivena draperijom, pa kad su tražili da ju otkrije, ispostavilo se da je i sama draperija naslikana. I sam Zeuksis je priznao, da je njegovo djelo uspjelo prevariti pticu, no Parazijevo i samoga Zeuksisa.

Za razliku od životinja koje je moguće prevariti, ljudski ego provjerava stvarnost onoga što vidi, jer je u naš sud uključen i razum. No mi se ipak *prepuštamo* falsifikatu, simbolima i zamjenama; kazališnoj predstavi, igri, umjetničkom djelu. Dok su naše emocije sklone u jednom objektu vidjeti nešto drugo, razum stvara razliku između zbiljskog i metaforičkog. Zahvaljujući tome, u načelu možemo razlikovati zbilju od onoga što ona nije.

Radoznalost duha i njegova sposobnost asocijativnosti tako je stvorila sazviježđa ili crteže i skulpture u pećini; i najmanje naznake sličnosti postaju „tumačenja“ a ne „viđenje“. Prikazi zvjezdanih konstelacija ili bizona na zidu pećine ipak moraju biti „učvršćeni objašnjenjem“ pomoću dodatne likovne intervencije, da bi postali vidljivi za druge.

No predstavljanje nije replika. Jerihonska glava iz 7. tisućljeća prije n.e. nastala je od stvarne ljudske lubanje na koju su nadodani različiti anorganski materijali, poput gline i ljušture morskoga puža. Cilj joj nije imitirati ljudsku glavu, nego ju *predstaviti*; vjernost u prikazu podređena je značenju i djelovanju koje takva *glava* ima. Povijesna značenja i djelovanja ovakvih predstavljanja uvrštena su u rituale i kultove, a iz njih sustavnim oblikovanjem i u religije.

Sposobnost da nas nešto asocira ili čak neodoljivo podsjeća na nešto sasvim drugo u psihologiji se naziva „projekcija“. Mi „projiciramo“ poznate i konkretne oblike u neke sasvim druge, pogotovo ako su sami po sebi amorfni i time podatni za projekciju, poput oblaka, sjena i mrlja. O ovome je pisao Da Vinci u svom „Traktatu o slikarstvu“, kao jednu od metoda kojom bi se trebali koristiti mladi slikari da razviju svoju maštu. Giuseppe Archimboldo slika brižno posloženo voće i povrće, nežive predmete iz svakodnevne uporabe i stvara portrete; Picasso sklapa *Glavu bika* od dijelova staroga bicikla. Švicarski psihijatar Hermann Rorschach stvara svoje znamenite mrlje od tinte koje koristi kao didaktičko pomagalo pri dijagnosticiranju i analizi stanja pacijenta. Snagu pretvaranja jedne stvari u drugu, Marsilio Ficino, firentinski svećenik i filozof, naziva „Posljednjom zagonetkom“.

Ovim motivom „pretvaranja“ bavili su se brojni umjetnici kroz povijest u različitim medijima i kontekstima; čitavo razdoblje manirizma podliježe ovom principu, u likovnoj i u primijenjenoj umjetnosti; barokno iluzionističko slikarstvo otkriva prostore koji ne postoje, no ipak nas ostavljaju u čuđenju. Pejzažno slikarstvo romantizma svojim eksterijerima prikazuje više nego što se može vidjeti. M.C. Escher, Salvador Dalí, De Chirico poigravaju se s granicama ljudske percepcije i shvaćanja onoga što se vidi. Revolucionarni izum fotografije i filma iluziju dovodi na još veću razinu uvjerljivosti. *Ready-made*, kao pokret u umjetnosti, od postojećeg i nesvrstanog stvara nove oblike i svjetove. Američki umjetnik japanskoga podrijetla Kumi Yamashita, kao i u perzijskom kazalištu sjena, stvara apstraktne skulpture čiji se karakter otkriva tek u sjeni koju bacaju.

Čitava umjetnost se temelji na preobrazbi jednog pojma u drugi; pigmenti u međusobnim kombinacijama *tvore* sočno voće ili zapanjujuće živi portret, brižno oblikovan kamen gubi svoju krutost i težinu i postaje lepršava draperija barokne skulpture. Optičke iluzije intrigiraju svako oko – jednostavni oblici postaju nešto sasvim drugo i ostavljaju nas barem na trenutak u nedoumici, bilo da se radi o staroj iluziji „patka ili zec“ ili pak kompleksnim radovima suvremenog *street-arta*. Stvaranje iluzije i uživljavanje u njezinu magičnost motiv je koji se provlači kroz čitavu povijest likovne umjetnosti i neiscrpan je izvor svakog umjetničkog djelovanja.

Zadatak   
(kategorija škola s programima likovnih i primijenjenih umjetnosti i dizajna)

**Učenici od 1. do 4. razreda**

**A –** Natjecanje–izložbalikovnih uradaka na temu – poticaj

Zadatak je izvesti rad koji ima polazišnu točku u stvaranju iluzije (privida) kroz sljedeće smjernice:

* **Mimezis** ili oponašanje prirode (*trompe-l'œil*) s naglaskom na dva ishoda: stvaranje novoga motiva od postojećih (Archimboldo) te vještina i kvaliteta izvedbe (realističnost prikaza);
* Likovnim postupcima **dekonstrukcije** i **rekonstrukcije** stvoriti novi, nepostojeći oblik od postojećih i poznatih (kolaž, fotomonataža);
* Reinterpretirati postojeću ili stvoriti **novu optičku iluziju** (dvodimenzionalne i trodimenzionalne optičke iluzije);
* Istražiti i ilustrirati/interpretirati svojim uratkom **pojam privida** u vizualnim i likovnim umjetnostima (optika, psihologija, filozofija).

Učenički rad se treba sastojati **samo od jednog dijela** (ne od pet zasebnih dijelova kao do sada), osim u slučaju ako je učenički rad zamišljen kao cjelina od više dijelova (set, grupa). Dozvoljene su sve pojedine tehnike kao i njihove kombinacije. Ukupna dimenzija dvodimenzionalnog rada ne smije premašiti gabarite veće od 30 x 30 cm, odnosno 30 x 30 x 30 cm ako je riječ o trodimenzionalnom radu. Uz svaki rad **obvezno** je priložiti i **autorovo objašnjenje-opis rada** (do sto riječi), kojega treba priložiti uz sam rad, a ne lijepiti na poleđinu.

**Podaci o radu učenika** (prema obrascu preuzetom s internetske stranice Agencije za odgoj i obrazovanje)

– ime i prezime učenika, razred

– naziv škole, adresa

– grad/županija

– odjel (npr. slikarski dizajn, dizajn keramike...)

– naziv rada

– likovna tehnika

– veličina rada: dvodimenzionalna max. 30x30 cm/trodimenzionalna max. 30X30X30

cm,

– trajanje videouratka (maksimalno do 5 minuta)

– nastavnik/mentor

– nadnevak

–OIB

*Napomena*: Podatke pisane isključivo na računalu treba uložiti u kovertu (ostaviti otvorenu te dodatno na koverti ispisati tražene podatke – kategorija 3A, županija i razred) i kovertu zalijepiti na poleđinu rada.

Za vjerodostojnost navedenih podataka odgovorni su nastavnici mentori te školsko povjerenstvo Natjecanja–izložbe.

Fotografije za katalog izložbe na državnoj razini (dvije po učeniku) dostaviti na zahtjev povjerenstva e-mailom na kontakt adresu (naknadno).

Ispod dostavljene fotografije navesti sljedeće podatke:

– ime učenika i razred,

– naziv škole,

– smjer,

– ime mentora,

– naziv rada,

– likovna tehnika,

– dimenzije rada.

Marko Šošić  
akademski slikar – prof.mentor